Det vil koste DSB en million kroner om dagen at kontrollere id i tog mod Sverige.

Det siger trafikinformationschef Tony Bispeskov, DSB, i et interview med TV2 på dagen, hvor et 325 meter langt hegn står klar på togstationen i Københavns Lufthavn.

Den svenske regering har indført såkaldt transportøransvar, der kræver, at DSB kontrollerer id hos de rejsende mod Sverige.

Det kommer i praksis til at foregå ved, at alle passagerer skal ud af toget i lufthavnen, der er sidste stop inden Sverige. Her får de kontrolleret id, før de kan rejse videre.

- Alt i alt vil der komme noget længere rejsetid, når man skal fra Danmark til Sverige, siger Tony Bispeskov, der erkender, at passagererne får et dårligere produkt.

Kravet om id-kontrol gælder i første omgang en måned, og her står DSB tilbage med en regning på cirka 30 millioner kroner.

- Hvis kravet er gældende i mere end en måned, kan det medføre, at togrejser til Sverige herefter bliver pålagt et gebyr, der skal dække de ekstraordinære omkostninger til den omfattende id-kontrol, skriver DSB i en pressemeddelelse.

DSB regner med, at rejsetiden bliver forlænget med mellem ti og 30 minutter.

Selve id-kontrollen kommer til at foregå ved spor 1 på stationen i Københavns Lufthavn. Der bliver op til 34 sluser, hvor alle togpassagerer skal have tjekket deres id. Børn under 18 år kan dog slippe for at vise id, hvis de er sammen med deres forældre.

Id-kontrollen træder i kraft 4. januar. Herefter vil passagerer ikke kunne rejse til Sverige uden gyldigt billed-id.

Der bliver en række ændringer af togdriften som følge af kontrollen. Der vil kun være tog mellem lufthavnen og Sverige hvert 20. minut, og alle rejsende skal skifte tog i lufthavnen.

Derudover bliver togene til Bornholm ændret til togbusser fra Københavns Hovedbanegård til Ystad uden stop undervejs.

Passagerer fra Fyn og Jylland, der skal til lufthavnen, vil skulle skifte til Øresundstog eller metro.

/ritzau/